
Rapport fra studiebesøk ved Feiringklinikken våren 2003
Vi er fire jenter fra kull 2000-3 som hadde vårt studiebesøk ved Feiringklinikken den 25 og 26 mars i år. Klinikken ligger i idylliske omgivelser ved Mjøsa og eies av Landsforeningen for hjerte- og lungesyke. Hit kommer hjertesyke pasienter fra hele landet for å få utført PCTA (utblokking av trange koronararterier), ACB-operasjoner (bypass- operasjoner) eller utskifting av hjerteklaffer. Klinikken har også hotell der pårørende kan bo mens pasienten er innlagt. 

Vi bodde to dager i flotte personalleiligheter like ved klinikken til en billig penge. Det var muligheter til å spise alle måltider i spisesal eller personalkantine. Vi fikk en dag på operasjonsstua der vi fikk se en ACB-operasjon. Vi ble plassert bak hoder på pasienten sammen med anestesisykepleier, og så derfor veldig godt det som foregikk. Pasienten ble koblet til hjerte-lunge-maskin under operasjonen. Etterpå fikk vi følge pasienten til postoperativ avdeling, der de var det første døgnet etter operasjon.

Den andre dagen fikk vi være med på utblokkinger. Dette foregikk i lokalanestesi. Pasientene ble overvåket i stol noen timer etterpå, og dette fikk vi også være med på.

Alt i alt hadde vi et veldig lærerikt og hyggelig opphold som vi absolutt vil anbefale andre studenter. Vi ble tatt godt imot og fikk se mye spennende.

